New Ireland (ostrov)

New Ireland  (iné názvy: New Ireland Island, staršie: Tombara, Neu-Irland, Neu-Mecklenburg, Nova Hibernia, po slovensky aj: Nové Írsko) je dlhý a úzky ostrov v Bismarckovom súostroví, v západnej časti Tichého oceánu. Jeho rozloha je 8 651 km². Administratívne patrí k Papue-Novej Guinei v Melanézii. Na rozdiel od vedľajšieho ostrova Birara nie je budovaný sopečnými horninami ale kryštalickými bridlicami a na severe vápencami. Tvorí ho horský chrbát Hans Meyer, ktorého svahy strmo klesajú k moru. Najvyššiu nadmorskú výšku dosahuje v južnej časti ostrova a to 2379 metrov. Len na severe ostrova sa nachádza nížina. Vzhľadom na priepustné vápencové podložie je rozšírenie tropických pralesov obmedzené. Žije tu približne 80 000 obyvateľov, sú melanézskeho pôvodu a zaoberajú sa najmä pestovaním kokosovej palmy a rybolovom. Centrom ostrova je osada Kavieng na severnom myse. Po jeho východnom pobreží vedie cesta. Ostrov Tombara bol objavený v roku 1616.

Referencie

Iné projekty

Zdroj 
 KELE, František. MARIOT, Peter. Ostrovy a súostrovia Oceánie: malá encyklopédia Melanézie, Mikronézie a Polynézie. Bratislava: Slovenské pedagogické nakladateľstvo, 1992 ISBN 80-08-00514-9

Ostrovy Papuy-Novej Guiney
Ostrovy Tichého oceánu
Ostrovy Austrálie a Oceánie